Tro- og loveerklæring – Kørsel i strid med reglerne om vanvidskørsel i færdselsloven, jf. Lov 2021-03-27 nr. 534

I forbindelse med overdragelse af Virksomhedens kundekøretøjer til Samarbejdspartner

**Ansvar vedrørende vanvidskørsel i Samarbejdspartnerens varetægt**

Når køretøjer overdrages til Samarbejdspartneren til bearbejdning, jf. Samarbejdsaftalen og/eller den konkrete aftale vedrørende det pågældende køretøj, overdrages ansvaret for køretøjet fuldt ud til Samarbejdspartneren. Dette omfatter også, hvis der i Samarbejdspartnerens varetægt bliver kørt vanvidskørsel i strid med forbuddet herom i Færdselslovens § 133 a. Ansvaret og den eventuelle erstatningspådragelse kørslen måtte medføre over for køretøjets ejer, påhviler Samarbejdspartneren, som nærmere beskrevet nedenfor.

Samarbejdspartneren erklærer på tro og love, at denne eller dem Samarbejdspartneren måtte overlade køretøjet til, ikke vil køre i bilen på en sådan måde, at kørslen er i strid med reglerne om vanvidskørsel i færdselsloven indført efter Lov 2021-03-27 nr. 534, hvorefter politiet vil være berettiget til at beslaglægge køretøjet på stedet, og i sidste ende ved dom konfiskere og bortauktionere køretøjet til fordel for statskassen.

Ved Samarbejdspartnerens underskrift på denne tro- og loveerklæring accepterer Samarbejdspartneren at være fuldt erstatningsansvarlig over for ejeren af det pågældende køretøj, hvis Samarbejdspartneren eller den Samarbejdspartneren overlader bilen til, overtræder reglerne i § 133 a om vanvidskørsel.

Samarbejdspartneren anerkender ved sin underskrift at være blevet orienteret om risikoen for at blive pålagt at betale en erstatningssum til køretøjets ejer svarende til køretøjs værdi i tilfælde af, at køretøjet konfiskeres af politiet, jf. § 133 a, stk. 2 i Færdselsloven.

Samarbejdspartneren erklærer på tro- og love, at denne ikke vil overlade køretøjet til personer, der tidligere er straffet for vanvidskørsel efter Lov 2021-03-27 nr. 534 eller grovere forseelser af færdselsloven, fx gentagne forseelser, forseelser, der har resulteret i frakendelse af kørekortet eller givet fængselsstraf. Det påhviler Samarbejdspartneren at undersøge, at køretøjet ikke overlades i varetægt hos personer, der tidligere er straffet, jf. ovenstående, og såfremt dette alligevel gøres, vil ansvaret herfor påhvile Samarbejdspartneren.

Samarbejdspartneren erklærer på tro og love, at denne i tilfælde af konfiskation under dennes varetægt har betalingsevnen til at erstatte det konfiskerede køretøj enten kontant eller ved en løbende afdragsordning.

**Kørsel i strid med reglerne om vanvidskørsel omfatter bl.a. men ikke udelukkende:**

* Særlig hensynsløs kørsel.
* Kørsel med hastighedsoverskridelse på mere end 100 pct. ved kørsel over 100 km i timen.
* Kørsel med en hastighed på 200 km i timen eller derover.
* Spirituskørsel med en promille over 2,00.

Skærpelse af straffen til fængsel for de groveste hastighedsforseelser, dvs. hvor hastigheden er 200 km i timen eller derover, eller mere end 100 pct. for hurtigt, hvis hastigheden er mere end 100 km i timen.

Overtrædelserne vil desuden som udgangspunkt medføre ubetinget frakendelse af førerretten (kørekort) i minimum tre år for føreren.

**Underskrift**

Dato\_\_\_\_\_\_\_\_ Navn\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_